Ljubljana, 24.01.2017

**SPOROČILO ZA JAVNOST**

***GZS-Zbornica za poslovanje z nepremičninami ostro obsoja nezakonita ravnanja pri upravljanju večstanovanjskih stavb***

Na GZS-Zbornici za poslovanje z nepremičninami smo v medijih zasledili navedbe, da naj družba Atrij Celje d.o.o., ki je tudi članica naše zbornice, ne bi plačevala računov svojih dobaviteljev, čeprav ji etažni lastniki svoje obveznosti v ta namen plačujejo. Na GZS-Zbornici za poslovanje z nepremičninami poudarjamo, da gre v takšnih primerih, če do njih prihaja, za ravnanja, ki jih obsojamo. Zavedamo se, da so nekatera podjetja zaradi različnih poslovnih odločitev v preteklih letih zašla v finančne težave, vendar so sredstva etažnih lastnikov, tako tista namenjena plačilu skupnih stroškov kot tista zbrana v okviru rezervnega sklada, zaščitena in strogo namenska, zato jih upravnik v nobenem primeru ne sme uporabiti za lastno poslovanje.

Ob tem poudarjamo, da po naših podatkih nikakor ne gre za razširjeno prakso, ampak za izjemno osamljene primere, ki jih je potrebno najostreje obsoditi. Vsi člani GZS-Zbornice za poslovanje z nepremičninami si namreč prizadevamo zaščititi interese etažnih lastnikov in dvigniti kvaliteto storitev upravljanja.

Na naši zbornici si že leta prizadevamo, da bi država vzpostavila vsaj najosnovnejše pogoje za opravljanje dejavnosti upravljanja nepremičnin, a brez uspeha. Zato smo v preteklem letu prevzeli pobudo in sprejeli Pravilnik o certifikatu Zaupanja vreden upravnik, ki ga bodo lahko prejeli le tisti upravniki, ki bodo izpolnjevali vnaprej postavljene pogoje. S tem bomo skušali etažnim lastnikom vsaj delno pomagati pri ločevanju bolj in manj kakovostnih upravnikov, s tem pa preprečiti, da bi se podobni primeri v prihodnje še dogajali. Prepričani smo, da bo pri imetnikih certifikata možnost za podobne nepravilnosti precej omejena, če ne nemogoča.

|  |
| --- |
| Zbornica za poslovanje z nepremičninami  Direktor  Boštjan Udovič |